b'\n_START_ARTICLE_\nLars Schalin\n_START_PARAGRAPH_\nLars Mikael Schalin (5. hein\xc3\xa4kuuta 1895 Vaasa \xe2\x80\x93 12. toukokuuta 1962) oli suomalainen j\xc3\xa4\xc3\xa4k\xc3\xa4rieverstiluutnantti. H\xc3\xa4n oli sotilasoppinsa Saksasta hakenut j\xc3\xa4\xc3\xa4k\xc3\xa4ri, joka taisteli Sis\xc3\xa4llissodassa pataljoonan adjutanttina ja talvisodassa T-Lentorykmentti 1:n komantajana. Jatkosodassa h\xc3\xa4n oli esikuntateht\xc3\xa4viss\xc3\xa4 ja loppusodan Suomen Punaisen Ristin palveluksessa.\n_START_SECTION_\nPerhetausta\n_START_PARAGRAPH_\nH\xc3\xa4nen vanhempansa olivat lenn\xc3\xa4tinp\xc3\xa4\xc3\xa4llikk\xc3\xb6 Leopold Verner Schalin ja Fanny Emilia K\xc3\xa5hlsten. H\xc3\xa4net vihittiin avioliittoon vuonna 1927 Ragni Maria Elmgrenin kanssa.\n_START_SECTION_\nOpinnot\n_START_PARAGRAPH_\nSchalin kirjoitti ylioppilaaksi Vaasan ruotsalaisesta lyseosta vuonna 1914 ja liittyi Vaasalaiseen osakuntaan. Opintojaan h\xc3\xa4n jatkoi Helsingin yliopiston filosofisen tiedekunnan historiallis-kielitieteellisell\xc3\xa4 osastolla vuosina 1914\xe2\x80\x931916. Schalin k\xc3\xa4vi Sotakorkeakoulun yleisen osaston vuosina 1924\xe2\x80\x931926 ja Ilmavoimien t\xc3\xa4hyst\xc3\xa4j\xc3\xa4kurssin vuosina 1927\xe2\x80\x931928 sek\xc3\xa4 pommitus- ja ampumakurssin Utissa vuonna 1929. H\xc3\xa4n oli komennettuna opintomatkalle vuonna 1929 Englantiin, miss\xc3\xa4 h\xc3\xa4n tutustui Lontoon ilmailun\xc3\xa4yttelyyn ja seurasi Hendonin lenton\xc3\xa4yt\xc3\xb6st\xc3\xa4 sek\xc3\xa4 teki vastaavan matkan vuonna 1934 Ruotsiin tutustuakseen Boforsin tehtaisiin ja seuratakseen pommikokeiluja.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSchalin liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 6. toukokuuta 1916, josta h\xc3\xa4net siirrettiin 21. elokuuta 1916 3. komppaniaan. H\xc3\xa4net siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella ja Riianlahdella sek\xc3\xa4 Aa-joella. H\xc3\xa4n k\xc3\xa4vi Saksassa puhelin-, lenn\xc3\xa4tin- ja merkinantokurssit.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSis\xc3\xa4llissodan j\xc3\xa4lkeen Schalin komennettiin opettajaksi Helsingiss\xc3\xa4 2. hein\xc3\xa4kuuta 1918 alkaneille viestikursseille, joilla koulutettiin kantajoukot divisioonien ja Vuoristoprikaatin tiedonanto-osastoihin. H\xc3\xa4net siirrettiin 18. elokuuta 1918 alkaen 1. Divisioonan tiedonantov\xc3\xa4lineosaston johtajaksi ja 2. helmikuuta 1921 alkaen Kentt\xc3\xa4lenn\xc3\xa4tinpataljoonan 1. komppanian p\xc3\xa4\xc3\xa4llik\xc3\xb6ksi sek\xc3\xa4 31. elokuuta 1926 alkaen yleisesikuntaupseeriksi Ilmavoimien esikuntaan, jossa h\xc3\xa4net siirrettiin 15. kes\xc3\xa4kuuta 1928 esikuntap\xc3\xa4\xc3\xa4llik\xc3\xb6ksi ja 13. tammikuuta 1932 Ilmailukoulun johtajaksi sek\xc3\xa4 1. toukokuuta 1933 koulutusosaston p\xc3\xa4\xc3\xa4llik\xc3\xb6ksi j\xc3\xa4lleen Ilmavoimien esikuntaan. Lentoasema 6:n komentajaksi h\xc3\xa4net nimitettiin 31. tammikuuta 1935 ja 1. tammikuuta 1938 Lentorykmentti 4:n komentajaksi.\n_START_SECTION_\nTalvi- ja jatkosota\n_START_PARAGRAPH_\nSchalin osallistui talvisotaan T-Lentorykmentti l:n komentajana. V\xc3\xa4lirauhan aikana h\xc3\xa4n toimi Uudenmaan l\xc3\xa4\xc3\xa4nin v\xc3\xa4est\xc3\xb6nsuojelutarkastajana ja jatkosodan puhjettua h\xc3\xa4n jatkoi aluksi samassa teht\xc3\xa4v\xc3\xa4ss\xc3\xa4, kunnes h\xc3\xa4net siirrettiin P\xc3\xa4\xc3\xa4majan Ilmasuojelutoimiston p\xc3\xa4\xc3\xa4llik\xc3\xb6ksi. Edell\xc3\xa4 mainitussa teht\xc3\xa4v\xc3\xa4ss\xc3\xa4 h\xc3\xa4n palveli vuoteen 1943 saakka, jolloin h\xc3\xa4n siirtyi Suomen Punaisen Ristin p\xc3\xa4\xc3\xa4sihteerin apulaiseksi ja toimi teht\xc3\xa4v\xc3\xa4ss\xc3\xa4 sodan loppuun saakka, jolloin h\xc3\xa4n erosi armeijan vakinaisesta palveluksesta. Sotien j\xc3\xa4lkeen h\xc3\xa4n toimi edelleen Suomen Punaisessa Ristin p\xc3\xa4\xc3\xa4sihteerin apulaisena vuoteen 1950 saakka, jolloin h\xc3\xa4n siirtyi vakuutustarkastajaksi Suomi-yhti\xc3\xb6lle ja palveli yhti\xc3\xb6ss\xc3\xa4 vuoteen 1958 saakka. H\xc3\xa4net haudattiin Helsinkiin.'